Document ID: 31990R1492

*****
ΚΑΝΟΝΙΣΜΟΣ (ΕΟΚ) αριθ. 1492/90 ΤΗΣ ΕΠΙΤΡΟΠΗΣ
της 31ης Μαΐου 1990
για την μείωση των τιμών βάσης και αγοράς ροδάκινων, νεκταρινιών και λεμονιών για την περίοδο 1990/91 λόγω της νομισματικής επανευθυγράμμισης της 5ης Ιανουαρίου 1990 και της υπέρβασης του ορίου παρέμβασης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1193/90 (2), και ιδίως το άρθρο 16 β παράγραφος 4,
τον κανονισμό (ΕΟΚ) αριθ. 1677/85 του Συμβουλίου της 11ης Ιουλίου 1985 σχετικά με τα νομισματικά εξισωτικά ποσά στο γεωργικό τομέα (3), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (4), και ιδίως το άρθρο 6 παράγραφος 3,
Εκτιμώντας:
ότι ο κανονισμός (ΕΟΚ) αριθ. 784/90 της Επιτροπής της 29ης Μαρτίου 1990 για τον καθορισμό του συντελεστή μειώσεως των γεωργικών τιμών της περιόδου εμπορίας 1990/91 λόγω της νομισματικής επανευθυγράμμισης της 5ης Ιανουαρίου 1990, ο οποίος τροποποιεί τις τιμές και τα ποσά που καθορίζονται σε Ecu για την περίοδο αυτή (5), καθόρισε τον κατάλογο των τιμών και των ποσών στον τομέα των οπωροκηπευτικών στα οποία εφαρμόζεται ο συντελεστής 1,001712 στο πλαίσιο του καθεστώτος της αυτόματης κατάργησης των αρνητικών νομισματικών αποκλίσεων ότι το άρθρο 3 του κανονισμού (ΕΟΚ) αριθ. 784/90 προβλέπει τον καθορισμό της μείωσης που προκύπτει ιδίως για τις τιμές και τα ποσά που καθόρισε το Συμβούλιο σε Ecu για την περίοδο εμπορίας 1990/91 και τον καθορισμό της αξίας αυτών των μειωμένων τιμών και ποσών · ότι η τιμή βάσης και αγοράς των ροδάκινων, των νεκταρινιών και των λεμονιών για την περίοδο 1990/91 καθορίστηκε απο τον κανονισμό (ΕΟΚ) αριθ. 1194/90 του Συμβουλίου (6)·
ότι ο κανονισμός (ΕΟΚ) αριθ. 1370/89 της Επιτροπής (7) καθόρισε τα όρια παρέμβασης για την περίοδο 1989/90 σε 376 600 τόνους για τα ροδάκινα, σε 45 800 τόνους για τα νεκταρίνια καιι σε 158 300 τόνους για τα λεμόνια·
ότι το άρθρο 3 του κανονισμού (ΕΟΚ) αριθ. 1122/89 της 27ης Απριλίου 1989 σχετικά με τα ειδικά μέτρα για την εφαρμογή ορισμένων ορίων παρέμβασης στον τομέα των οπωροκηπευτικών για την περίοδο 1989/90 (8) προβλέπει ότι όταν οι ποσότητες ροδακίνων, νεκταρινιών ή λεμονιών που συγκεντρώνονται στην παρέμβαση στην Ισπανία, αφενός, και στην Κοινότητα των Δέκα, αφετέρου, κατ' εφαρμογή των άρθρων 15, 15α, 15β, 19 και 19α του κανονισμού (ΕΟΚ) αριθ. 1035/72 κατά την περίοδο 1989/90, υπερβαίνουν την ποσότητα των ορίων παρέμβασης που έχουν καθοριστεί για κάθε προϊόν για όλη ή για μέρος της διάρκειας της περιόδου αυτής, οι τιμές βάσης και αγοράς που καθορίζονται για το προϊόν αυτό για την περίοδο 1990/91 μειώνονται κατά 1 % για μονάδα υπέρβασης 22 700 τόνων για τα ροδάκινα, 2 900 τόνων για τα νεκταρίνια και 11 000 τόνων για τα λεμόνια·
ότι, δυνάμει του άρθρου 2 παράγραφος 2 του κανονισμού (ΕΟΚ) αριθ. 1370/89, η υπέρβαση του ορίου παρέμβασης που ορίστηκε για τα λεμόνια για την περίοδο 1989/90 υπολογίζεται με βάση τις παρεμβάσεις που πραγματοποιήθηκαν από 1ης Μαρτίου 1989 έως τις 28 Φεβρουαρίου 1990·
ότι, σύμφωνα με τις πληροφορίες που παρέχουν τα κράτη μέλη, τα μέτρα παρέμβασης που έχουν ληφθεί στην Κοινότητα με εξαίρεση την Πορτογαλία για την περίοδο 1989/90 αφορούσαν 515 141 τόνους ροδάκινων, 82 473 τόνους νεκταρινιών και 195 564 τόνους λεμονιών · ότι η Επιτροπή διαπίστωσε υπέρβαση των ορίων παρέμβασης που ορίστηκαν για την περίοδο αυτή κατά 138 641 τόνους για τα ροδάκινα, 37 264 τόνους για τα νεκταρίνια και 37 925 τόνους για τα λεμόνια·
ότι από τα ανωτέρω προκύπτει ότι οι τιμές βάσης και αγοράς των ροδάκινων, των νεκταρινιών και των λεμονιών για την περίοδο 1990/91, που όρισε ο κανονισμός (ΕΟΚ) αριθ. 1194/90 του Συμβουλίου, πρέπει να μειώνονται κατά 6 % για τα ροδάκινα, 12 % για τα νεκταρίνια και 3 % για τα λεμόνια· ότι οι μειώσεις αυτές πρέπει να προστεθούν στις μειώσεις που προκύπτουν από τη νομισματική επανευθυγράμμιση της 5ης Ιανουαρίου 1990·
ότι επιτρέπεται κατά το πρώτο στάδιο στην Πορτογαλία να διατηρήσει στον τομέα των οπωροκηπευτικών τη ρύθμιση που ίσχυε στο πλαίσιο του εθνικού καθεστώτος για την οργάνωση της εσωτερικής γεωργικής αγοράς της, υπό τους όρους που προβλέπονται στα άρθρα 262 έως 265 της πράξης προσχώρησης· ότι, κατά συνέπεια, οι τιμές και τα ποσά που καθορίζει ο παρών κανονισμός εφαρμόζονται στην Κοινότητα με εξαίρεση την Πορτογαλία·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι τιμές βάσης και αγοράς των ροδάκινων, των νεκταρινιών και των λεμονιών για την περίοδο 1990/91, που όρισε ο κανονισμός (ΕΟΚ) αριθ. 1194/90, μειώνονται κατά 6,16 % για τα ροδάκινα, κατά 12,15 % για τα νεκταρίνια και κατά 3,17 % για τα λεμόνια και είναι αυτές που αναφέρονται στο παράρτημα.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Μαΐου 1990.

Labels: 2
17